कांग्रेस गुटैगुटको गुजुल्टो बनेको छ : महामन्त्री थापा
नेपाली कांग्रेसका महामन्त्री गगनकुमार थापाले पार्टी गुटैगुटको गुजुल्टो बनेको बताएका छन् । उनले अहिले कांग्रेस सबैभन्दा ठूलो राजनीतिक र सामाजिक संगठन भएपनि पार्टीभित्रकै असमझदारीले ठाउँठाउँमा पराजय ब्यहोरेको बताए । शनिबार भक्तपुर–२ को क्षेत्रीय सम्मेलनमा सम्बोधन गर्दै महामन्त्री थापाले गुट बनाउन राम्रो होइन भनेर बोल्नेहरूले पनि गुट बनाइरहेको बताए । 
काठमाडौँ — नेपाली कांग्रेसका महामन्त्री गगनकुमार थापाले पार्टी गुटैगुटको गुजुल्टो बनेको बताएका छन् । उनले अहिले कांग्रेस सबैभन्दा ठूलो राजनीतिक र सामाजिक संगठन भएपनि पार्टीभित्रकै असमझदारीले ठाउँठाउँमा पराजय ब्यहोरेको बताए । शनिबार भक्तपुर–२ को क्षेत्रीय सम्मेलनमा सम्बोधन गर्दै महामन्त्री थापाले गुट बनाउन राम्रो होइन भनेर बोल्नेहरूले पनि गुट बनाइरहेको बताए । ‘सभापतिको गुट छ, उपसभापतिको गुट छ । महामन्त्रीहरूको गुट छ । अरू–अरूको आफ्नै गुट छ । त्यसकारण पार्टी त गुटैगुटको गुजुल्टो बनेको छ,’ उनले भने । उनले कांग्रेस हाल सबैभन्दा ठूलो राजनीतिक संगठन भएपनि एकताबद्ध हुन नसकेका कारण मुलुकको नेतृत्व अरु अरुको हातमा पुग्ने गरेको बताए ।‘देशभरि पार्टीका ८ लाख सदस्यहरू छन् । यसआधारमा नेपाली कांग्रेस यो देशको सबैभन्दा ठूलो राजनीतिक र सामाजिक संस्था हो, संगठन हो । हामी सबै एकजुट भएर लाग्ने हो भने पार्टीलाई देशको ठूलो शक्तिकारुपमा स्थागित गर्न कुनै समस्या नै छैन,’ उनले भने, ‘तर हामी आठ लाख जो छौँ, सबै एकले अर्काेलाई हराउन लागिरहेका छौँ । सबैले एकले अर्कालाई लडाउनुपर्नेछ, जित्नुपर्नेछ ।’उनले अहिल भइरहेका जिल्ला सम्मेलनहरू औपचारिकतामा मात्रै सीमित भएको बताए । ‘विधानमा सम्मेलन गर्ने भन्ने व्यवस्था थियो । तर सम्मेलन गर्ने अभ्यास भने भएन । यो वर्ष जबरजस्ती देशभरि सम्मेलन गर्ने प्रयास भइरहेको छ,’ उनले भने, ‘यसवर्ष पनि यो औपचारिकतामा सीमित भएको छ ।’उनले सम्मेलनहरू जिल्ला र क्षेत्रका लागि संगठन सुदृढिकरण गर्ने र पार्टीको महासमितिलाई सुझाव दिनका लागि महत्त्वपूर्ण हुने बताए । ‘जिल्लाको सम्मेलन भनेको जस्तो केन्द्रका लागि महासमिति बैठक हो । हामी महासमितिको बैठकमा तयारीमा छौँ,’ उनले भने, ‘महासमितिको बैठकबाट कतिपय व्यवस्थाहरूलाई संशोधन गरेर भएपनि व्यवस्थित गर्नुपर्ने आवश्यक ठानेका छौँ ।’